Мартин Шулц беше избран за общ кандидат на ПЕС за председател на Еврокомисията - Телевизия Европа
Мартин Шулц беше избран за общ кандидат на ПЕС...
Мартин Шулц беше избран за общ кандидат на ПЕС за председател на Еврокомисията
Партията на европейските социалисти, основна сред лявоцентристките партии в Европа, номинира официално на конгреса си в Рим Мартин Шулц за кандидат за председател на ЕК. В момента Шулц е председател на Европейския парламент. Европейските социалисти се надяват да спечелят изборите за Европарламент през май с обещания за облекчаване на политиките на бюджетни съкращения. Мартин Шулц беше избран официално за общ кандидат на Партията на европейските социалисти (ПЕС) за председател на Европейската комисия на предизборния конгрес на партията в Рим. „Като председател на Европейската комисия ще се заема на първо място с качествени работни места“, заяви Мартин Шулц в първата си реч като общ кандидат на ПЕС. Той отбеляза, че 120 млн. европейци живеят в бедност, 27 млн. не могат да си намерят работа, а почти всеки втори млад мъж или жена е безработен.
„Твърде дълго говорихме, че невидима ръка управлява пазарите, че не можем да контролираме финансовите пазари. Но ние можем и трябва да го направим. На онези, които често критикуват ЕС, нашите съседи, украинците, драматично им припомниха, че Европа остава ангажирана с обещание за светло бъдеще. Украинците на Майдана, които се борят за демокрация и свобода, развяваха европейското знаме там.“, заяви Мартин Шулц.
„Само ако успеем да споделим болката на хората, ще успеем да възстановим доверието им и ще съумеем да спечелим изборите“, каза още Шулц. Той посочи, че би искал след пет години европейските социалисти да могат да се похвалят, че съществено са намалили младежката безработица и почти са решили въпроса с неравенството в заплащането между половете.
Шулц посочи, че би искал след пет години да е решен проблемът със социалния дъмпинг и да е въведена система на еднакво минимално заплащане за целия ЕС.
Настоящият председател на Европарламента посочи, че и той е разочарован от Европа, но гневът трябва да бъде насочен срещу тези, които причиниха кризата, а не срещу други народи и държави. „Отговорът не е „Не“ на Европа, а по-добра Европа“, отбеляза той.
Мартин Шулц заяви, че като председател на комисията ще се концентрира върху подмоганаето на малки и средни предприятия, ще насърчава интелигентната индустриализация на Европа, ще поднови и ангажимента на европейските социалисти към науката и иновациите.
Председателят на Европейския парламент беше посочен като номинацията на ПЕС социалисти в началото на ноември 2013 г. Шулц беше издигнат от Германската социалдемократическа партия и е получил подкрепата на 19 от 32 политически организации от ПЕС.